user
Miksi hengitysilman otsonipitoisuuden noususta tiedotetaan?
assistant
Ilmanlaatua koskevat tiedotteet ovat verrattavissa mihin tahansa ulkoisista olosuhteista kertoviin tiedotteisiin kuten esimerkiksi metsäpalo- tai kovan tuulen varoituksiin. Tiedotteiden ansiosta ilmansaasteista oireita saavat ihmiset osaavat esimerkiksi tehostaa astma- tai allergialääkitystään lääkärin antamien ohjeiden mukaisesti. Oireilevat voivat myös olla helpottuneita jo pelkästään siitä, että epämääräisiin vaivoihin löytyy selkeä syy.

Kaikki ilmansaasteet ovat jollain tavoin haitallisia, eikä otsoni ole tässä suhteessa poikkeus. Haitallisuudesta johtuen saasteiden pitoisuuksia on jatkuvasti seurattava tarkoitusta varten perustetuilla mittausasemilla. Joillekin saasteille (mm. otsoni, rikkidioksidi, typpidioksidi) on lisäksi säädetty kynnyspitoisuuksia, joiden ylittyessä niiden aiheuttamat haitat voivat lisääntyä siinä määrin, että niistä on vielä erikseen julkaistava tiedotteita tai varoituksia.